Hörpudisksstofninn í Breiðafirði nær sér ekki á strik Hafrannsóknastofnunin hefur lagt til að ekki verði úthlutað heimildum til hörpudiskveiða í Breiðafirði á næsta fiskveiðiári og verði farið að þeim tillögum verður það fjórða fiskveiðiárið í röð sem engar veiðar eru heimilaðar á hörpudisk . Til samanburðar má nefna að á árunum 1996 - 2000 var hörpudiskaflinn í Breiðafirði um 8.500 tonn að jafnaði . Þrátt fyrir þessa friðun virðist stofninn ekki ná sér á strik . Í skýrslu um nytjastofna sjávar fyrir næsta fiskveiðiár sem kynnt var fyrir helgi segir að stofninn hafi mælst í sögulegu lágmarki haustið 2003 eða tæplega 30% af meðaltali áranna 1993 - 2000 . Í október 2004 mældist stofninn um 15% stærri en haustið 2003 og megi rekja þá stækkun til batnandi nýliðunar meðal yngri árganga . Samkvæmt nýjustu stofnmælingum frá haustinu 2005 og könnun á svæðinu í vor virðist sú nýliðun ekki skila sér að fullu inn í veiðistofninn . Kemur fram að dauðsföll hafi áfram mælst mikil á þýðingarmiklum útbreiðslusvæðum stofnsins og stofnvísitalan sé aðeins um 20% af meðaltali áranna 1993 - 2000 . Þá segir í skýrslunni að samfara hnignun stofnsins í Breiðafirði hafi sjávarhiti þar verið hærri á undanförnum árum en á nokkru öðru jafnlöngu tímabili síðan hörpudiskveiðar hófust þar árið 1970 . Þá staðfesti rannsóknir einnig umtalsverða frumdýrasýkingu ásamt vefjabreytingum sem virðist mega tengja við afföllin í stofninum . „ Aðrir þættir kunna einnig að koma við sögu þessara dauðsfalla og nákvæm tengsl við hitastig sjávar eru ennþá að mörgu leyti óljós “ segir að lokum orðrétt í skýrslunni um ástand hörpudiskstofnsins í Breiðafirði .